《次陶渊明正月五日游斜川韵》
宋代·苏过

岁丰田野欢，客子亦少休。糟床有新注，何事不出游。

春云翳薄日，磻石俯清流。心目两自闲，醉戗不惊鸥。

茅蒋谁氏居，鸡鸣隔林丘。曳杖叩其门，恐是沮溺俦。

但苦鴃舌谈，尔汝不相酬。筑室当为邻，往来无惮不。

澄江可寓目，长啸忘千忧。傥遂北海志，馀事复何求。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。